Document ID: 32002R1597

32002R1597
L 240/34
SLUŽBENI LIST EUROPSKE UNIJE
UREDBA KOMISIJE (EZ) br. 1597/2002
od 6. rujna 2002.
o detaljnim pravilima primjene Direktive Vijeća 1999/105/EZ u pogledu obrasca nacionalnih popisa osnovnog materijala šumskog reprodukcijskog materijala
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 1999/105/EZ od 22. prosinca 1999. o stavljanju na tržište šumskog reprodukcijskog materijala (1), a posebno njezin članak 10. stavak 3.,
budući da:
(1)
U skladu s člankom 10. stavkom 1. Direktive 1999/105/EZ, države članice moraju sastaviti nacionalni registar osnovnog materijala raznih vrsta koje su odobrene na njihovom državnom području.
(2)
U skladu s člankom 10. stavkom 2. iste Direktive, države članice moraju sastaviti sažetak nacionalnog registra u obliku nacionalnog popisa koji mora biti na raspolaganju Komisiji i drugim državama članicama na njihov zahtjev. Nacionalni popis mora se predočiti na jedinstvenom obrascu za svaku „jedinicu odobrenja”, kako je navedeno u članku 4. stavku 2. točki (b) Direktive 1999/105/EZ, i naveden, za svaku kategoriju šumskog reprodukcijskog materijala, u članku 2. stavku 1. iste Direktive. Za kategorije „znano podrijetlo” i „odabrano” dozvoljava se sažetak „jedinica odobrenja” unutar jedne regije podrijetla. Pojedinosti podataka koji se dostavljaju u popisu utvrđene su u gore navedenom članku 10. stavku 2.
(3)
Da bi se osiguralo pravilno funkcioniranje nacionalnih popisa i njihova usporedivost, oblik takvih popisa treba biti standardiziran na razini Zajednice. To bi pomoglo Komisiji da objavi popis pod naslovom „Popis Zajednice odobrenog osnovnog materijala za proizvodnju šumskog reproduktivnog materijala” kako je navedeno u članku 11. stavku 1. spomenute Direktive.
(4)
Mjere predviđene ovom Uredbom u skladu su s mišljenjem Stalnog odbora za sjeme i reprodukcijski materijal u poljoprivredi, hortikulturi i šumarstvu,
DONIJELA JE OVU UREDBU:
Članak 1.
Nacionalni popis iz članka 10. stavka 2. Direktive 1999/105/EZ izrađuje svaka država članica na standardiziranom obrascu koji je detaljnije prikazan u Prilogu. Svaka država članica mora svoj popis staviti na raspolaganje Komisiji i drugim državama članicama na njihov zahtjev u obliku elektroničke tablice ili baze podataka.
Članak 2.
Ova Uredba stupa na snagu dvadesetog dana od dana objave u Službenom listu Europskih zajednica.
Ona se primjenjuje od 1. siječnja 2003.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 6. rujna 2002.

Labels: 12
3
6